b'\n_START_ARTICLE_\nLobio\n_START_PARAGRAPH_\nLobio (georg. \xe1\x83\x9a\xe1\x83\x9d\xe1\x83\x91\xe1\x83\x98\xe1\x83\x9d) on georgialainen kasvisruoka. Kirjaimellisesti lobio tarkoittaa papuja, mutta nime\xc3\xa4 voi k\xc3\xa4ytt\xc3\xa4\xc3\xa4 my\xc3\xb6s lukuisista ruokalajeista, jotka perustuvat papuihin. Georgian eri osissa niit\xc3\xa4 valmistetaan eri tavoin. Pavuista valmistettu salaatti tai pata on yksi georgialaisen keitti\xc3\xb6n perusruoista; pavut voivat olla esimerkiksi valkoisia tai punaisia munuaispapuja. Lobion valmistustapoja on runsaasti: keitetyt pavut voidaan kostuttaa yrttiviinietikalla, jauhaa pyreeksi luumukastikkeen (tqemali) kanssa, sekoittaa salaattiin tai maustaa munilla ja voilla. Yleisimpi\xc3\xa4 lis\xc3\xa4ainesosia ovat sipulit, \xc3\xb6ljy ja viinietikka. Niiden lis\xc3\xa4ksi voidaan k\xc3\xa4ytt\xc3\xa4\xc3\xa4 tomaatteja, saksanp\xc3\xa4hkin\xc3\xb6it\xc3\xa4, keitettyj\xc3\xa4 kananmunia tai juustoa. Ruokaan saatetaan lis\xc3\xa4t\xc3\xa4 my\xc3\xb6s erilaisia tuoreita yrttej\xc3\xa4 ja kuivia mausteita.'